বেড়া সার্কেলের অতিরিক্ত পুলিশ সুপার মিয়া মোহাম্মদ আশিষ বিন হাসান গতকাল শনিবার (৭ জুলাই) বিকাল ৪টায় এক প্রেস ব্রিফিং এর মাধ্যমে সাংবাদিকদের জানান, গত শুক্রবার (৬জুলাই) ভোর রাতে খুলনা জেলার ফুলতলা থানা এলাকা বেজেরডাঙ্গা গ্রামের জনৈক ফেরদৌস মেম্বারের বাড়ি হতে মা, ছোট ভাই ও খালাকে ধারালো অস্ত্র দিয়ে কুপিয়ে হত্যার মুল আসামী ঘাতক তুহিনকে (২৫) পুলিশ গ্রেফতার করেছে। সে পুলিশের কাছে তিনখুনের কথা স্বীকার করে জবানবন্দি দিয়েছে। তুহিন পুলিশকে জানিয়েছে, তার স্ত্রী রুনা খাতুনকে বিভিন্ন সময় বাড়ির লোকজন কটুক্তি এবং আজেবাজে কথা বলায় সে ক্ষিপ্ত হয়ে প্রথমে খালা মরিয়ম ওরফে নসিমনকে ডেকে বাড়ির বাইরে তর্কবিতর্কে জড়িয়ে পরে। এক পর্যায়ে মনের আক্রোশে রাত্রি সাড়ে তিনটার সময় ধারালো অস্ত্র দিয়ে গলাসহ বিভিন্ন স্থানে কুপিয়ে হত্যা করে। এসময় তুহিনের মা তসলিমা খাতুন ওরফে বুলি খাতুন, ছোট ভাই তুষার নসিমনকে বাঁচাতে এলে তাদেরকেও এলোপাতারি কুপিয়ে হত্যা করে। এ ঘটনায় তুহিনের স্ত্রী রুনাকে (১৯) জিঞ্জাসাবাদ করে ছেড়ে দেয়া হয়েছে।